Φύλλο Εργασίας 1. 
Διαστολή του Σύμπαντος – Νόμος Hubble

1. Εισαγωγικά – προαπαιτούμενη γνώση 
	Η αύξηση των αποστάσεων όλων των “αντικειμένων” στο σύμπαν χωρίς να παρατηρείται εξαίρεση σε καμία διεύθυνση, είναι ένα φαινόμενο δύσκολα κατανοητό. 
	Σε ένα τρισδιάστατο χώρο η “διαστολή” αυτή προϋποθέτει την ύπαρξη ενός “κέντρου”. Τέτοιο όμως σημείο φαίνεται να μην υπάρχει πουθενά στο σύμπαν. Σύμφωνα, εξάλλου, με τις κρατούσες επιστημονικές αντιλήψεις, το “σύμπαν είναι πεπερασμένο και χωρίς πέρατα”, δηλαδή χωρίς σημεία που μπορούν να έχουν τα ιδιαίτερα και ξεχωριστά χαρακτηριστικά ενός πέρατος. Όλα τα σημεία είναι ισοδύναμα για την παρατήρηση του σύμπαντος και την περιγραφή των νόμων του, δηλαδή το σύμπαν είναι “ισότροπο” και “ομογενές”. Οι παραπάνω έννοιες μπορούν ευκολότερα να προσεγγισθούν και να κατανοηθούν από το ανθρώπινο μυαλό με τη βοήθεια αναλογιών και προτύπων. Με άλλα λόγια, αντί να θεωρήσουμε το σύμπαν ως μια κλειστή τρισδιάστατη “επιφάνεια” σε τετραδιάστατο χωρόχρονο, μπορούμε να το προσομοιώσουμε με μια διδιάστατη επιφάνεια σε τρισδιάστατο χωρόχρονο. Μια τέτοια διδιάστατη επιφάνεια είναι η επιφάνεια μιας σφαίρας ή οποιαδήποτε άλλη ομαλή κλειστή επιφάνεια, όπως π.χ. κυλινδρική, ελλειψοειδής εκ περιστροφής, κλπ. 
	Συνεπώς, η “πειραματική μελέτη”, δηλαδή η προσομοίωση του διαστελλόμενου σύμπαντος, μπορεί να γίνει με τη χρήση της αναλογίας ενός διαστελλόμενου μπαλονιού. Με την παραπάνω αναλογία θα προσομοιώσετε τη διαστολή του σύμπαντος φουσκώνοντάς το. Θα αντιληφθείτε πως για ένα διδιάστατο “πλάσμα” που ζει στην επιφάνεια του μπαλονιού, δηλαδή στο δικό του διδιάστατο “χώρο”, όλα φαίνονται να απομακρύνονται μεταξύ τους και θα ανιχνεύσετε από τι εξαρτάται αυτή η απομάκρυνση. 


Νόμος του Hubble 
	O Edwin Hubble, το 1929, δημοσίευσε τον περίφημο νόμο της απομάκρυνσης των γαλαξιών, γνωρίζοντας την απόστασή τους και μετρώντας την ταχύτητα απομάκρυνσης από τη μετατόπιση των φασματικών γραμμών τους προς το ερυθρό (red shift). Συγκεκριμένα βρήκε ότι “η ταχύτητα απομάκρυνσης των γαλαξιών είναι ανάλογη της απόστασής τους από τον παρατηρητή”, δηλαδή ότι: 
v= Ηo d (όπου Ηo η σταθερά του Hubble)
	Από την παραπάνω σχέση, μπορεί να προσδιοριστεί η “ηλικία” του παρατηρούμενου σύμπαντος, δηλαδή t= (d/v)= (1/Hο), εφόσον προσδιοριστεί με ακρίβεια η τιμή της σταθεράς του Hubble, που για κάθε μπαλόνι αλλά και φάση φουσκώματος μπορεί να διαφέρει. Οι διαφορές δικαιολογούνται από το διαφορετικό μέγεθος, το διαφορετικό σχήμα, το διαφορετικό πάχος μεμβράνης κλπ. Με άλλα λόγια, κάθε ομάδα θα έχει να διαχειριστεί ένα διαφορετικό “σύμπαν”. 

2. Στόχοι της άσκησης 
α. Κατανόηση της διαστολής του σύμπαντος μέσω προσομοίωσης. 
β. Ανακάλυψη του νόμου του Hubble. 
γ. Διερεύνηση των παραγόντων από τους οποίους εξαρτάται αυτή η διαστολή.

3. Πειραματική μελέτη
3.1.Υλικά
Θα χρειασθείτε ένα μέσου μεγέθους μπαλόνι, μια εύκαμπτη μετροταινία και γραφική ύλη.
3.2. Πραγματοποίηση
	α. Στην επιφάνεια του μπαλονιού και πριν το φουσκώσετε, σημειώστε πέντε (5) σημεία, τα Α, Β, Γ, Δ, Ε με τη βοήθεια ανεξίτηλου λεπτού μαρκαδόρου. Προτιμήστε να είναι σε ευθεία γραμμή και προς την ίδια κατεύθυνση, έτσι ώστε (ΑΒ) < (ΑΓ) < (ΑΔ) < (ΑΕ). Θεωρήστε το Α ως “αφετηρία”, δηλαδή ως θέση του “παρατηρητή” και μετρήστε με ακρίβεια mm τις αποστάσεις (d), (ΑΒ), (ΑΓ), (ΑΔ) και (ΑΕ) με τη χρήση της εύκαμπτης μετροταινίας που διαθέτετε. 
	Συμβουλή : Επιλέξτε την περιοχή που θα τοποθετήσετε τα σημεία να βρίσκεται κοντά στον “Ισημερινό” του μπαλονιού για να αποφύγετε περιοχές ανώμαλης ελαστικότητας (κοντά στο λαιμό ή στο αντίθετο άκρο του μπαλονιού). Αν δείτε το μπαλόνι να μη διαστέλλεται ομοιόμορφα κατά το φούσκωμα αντικαταστήσετε το με άλλο. Οι αποστάσεις των σημείων να είναι μικρές και να μην υπερβαίνουν το μήκος “τεταρτοκυκλίου”.
	β. Φουσκώστε λίγο το μπαλόνι και μετρήστε πάλι τις ίδιες αποστάσεις. 
	γ. Επαναλάβετε το ίδιο άλλες δύο φορές φουσκώνοντας το μπαλόνι διαδοχικά και κάνοντας τις ανάλογες μετρήσεις με ακρίβεια mm. Επειδή κατά το φούσκωμα οι τελείες που παριστάνουν τα σημεία, αποκτούν αξιόλογες διαστάσεις, οι μετρήσεις πρέπει να γίνονται από τα κέντρα τους. 
	δ. Θεωρήστε ότι μια “μέση εκπνοή” κατά το φούσκωμα, διαρκεί περίπου 4 sec.
	ε. Βρείτε τις μεταβολές των αποστάσεων (ΔS) μεταξύ των σημείων Β, Γ, Δ, Ε από το σημείο Α κατά τα διάφορα στάδια φουσκώματος, δηλαδή τις ΔS1=(d1-d), ΔS2=(d2-d1) και ΔS3=(d3-d2). Στη συνέχεια από τη σχέση vi= (ΔSi)/(Δt) με (i=1,2,3), βρείτε τις ταχύτητες απομάκρυνσης των σημείων Β, Γ, Δ, Ε από το σημείο Α. Το (Δt) δηλώνει το μέσο χρόνο εκπνοής, δηλαδή το χρόνο κάθε φουσκώματος. 
	στ. Βρείτε για κάθε σημείο από τα Β, Γ, Δ, Ε το λόγο Ηi=(vi/di) για κάθε φούσκωμα.
	ζ. Με τη βοήθεια των παραπάνω μετρήσεων και υπολογισμών συμπληρώστε τον παρακάτω πίνακα Ι.







Πίνακας Ι. Μετρήσεις και υπολογισμοί από τη διαστολή του μπαλονιού

	η. Ερωτήσεις
1. Καθώς το μπαλόνι φουσκώνει, κινούνται τα σημεία Α, Β, Γ, Δ, Ε ως προς την επιφάνειά του; Γιατί αυξάνονται οι μεταξύ τους αποστάσεις; 
Απάντηση 
…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………..
2. Ο λόγος (v/d) είναι ο ίδιος για όλα τα σημεία για κάθε φάση φουσκώματος; Πού μπορεί να οφείλονται οι μικρές διαφορές που παρουσιάζονται; Ισχύει ο νόμος του Hubble για το συγκεκριμένο “σύμπαν” που μελετάτε πειραματικά; Κάντε  στο “μιλλιμετρέ” χαρτί που σας δόθηκε τη γραφική παράσταση v=f(d) για τη φάση φουσκώματος που εσείς βρίσκετε προσφορότερη. 

Απάντηση 
…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………….
3. Η βαρύτητα επιβραδύνει τη διαστολή του σύμπαντος. Ποιο νομίζετε ότι είναι το αντίστοιχο της βαρυτικής έλξης που αντιστρατεύεται τη διαστολή του μπαλονιού; 
Απάντηση
…………………………………………………………………………………………………………………………………………………………………………………………………………………………………………………………………………………………………………………………………………………………………………
4. Ποια είναι η “συντομότερη οδός” (δρόμος ελάχιστου μήκους) που πρέπει να ακολουθήσει ένα “διδιάστατο ον” στην επιφάνεια του μπαλονιού, ώστε να κινηθεί από το σημείο Α στο Β, Γ, κλπ.; Είναι αυτή ευθεία γραμμή; Ισχύει εδώ η Ευκλείδια Γεωμετρία; Γιατί;
Απάντηση 
………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………..
5. Αν ένα “διδιάστατο ον” που βρίσκεται στον ισημερινό αυτού του μπαλονιού, εκτόξευε μία ακτίνα laser προς τα ανατολικά , ύστερα από τον απαιτούμενο χρόνο, ποια θα ήταν η συνολική της πορεία; Θα συναντούσε κάποιο “πέρας” στο συγκεκριμένο σύμπαν; Θα ξανασυναντούσε ίσως το “διδιάστατο όν”; Εξηγήστε. 
Απάντηση 
………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………..
6. Στο πραγματικό σύμπαν που ζούμε, αν εκτοξεύσουμε μια δέσμη laser προς μία ορισμένη κατεύθυνση, νομίζετε ότι αυτή θα ταξιδεύει για πάντα στο σύμπαν ή όχι; Γιατί; 
Απάντηση 
…………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………………..

Πρόταση για περαιτέρω μελέτη 
	α) Αντί για “σφαιρικό” μπαλόνι που μελετήσατε, θα μπορούσατε να χρησιμοποιήσετε “κυλινδρικό” μπαλόνι και να κάνετε την ίδια μελέτη. Θα είχατε, βέβαια ένα άλλο “σύμπαν”. Κάντε σύγκριση με τα ευρήματά σας στο σφαιρικό μπαλόνι. 
Θα ίσχυε ο νόμος του Hubble στη συγκεκριμένη περίπτωση; Δοκιμάστε το με τους μαθητές σας. 
	β) Θα μπορούσατε ακόμη να χρησιμοποιήσετε ένα ευθύγραμμο λαστιχάκι διαμέτρου 2 mm τουλάχιστον, πάνω στο οποίο θα χαράζατε τα σημεία Α, Β, Γ, κλπ. και θα μελετούσατε έτσι, τεντώνοντάς το, ένα διαστελλόμενο “μονοδιάστατο” σύμπαν. Θα ίσχυε και εδώ ο νόμος του Hubble; Επιχειρήστε το, κάνοντας τις ανάλογες μετρήσεις και υπολογισμούς. 
